**Informācija par vasaras kviešu šķirnes ‘Imanta’ audzēšanu, pavairošanu un izmantošanas veidiem, periodā, kad šķirne audzēta**

Vasaras kviešu šķirne ‘Imanta’ izveidota Stendes selekcijas stacijā laikā no 1928.- 1930. gadam. Pārbaudei iesniegta 1933. gadā. Šķirne izveidota atkārtotas individuālās izlases ceļā no vasaras kviešu šķirnes ‘Aurora’. Šķirnes autors bija agronoms Jurijs Garbars. (Holms I. (1992). Laukaugu selekcija Latvijā. Rīga ‘Avots’. 43.lpp.). Šķirne raksturojas ar vidēji gariem stiebriem, izturīgiem pret veldrēšanos, augstu tilpummasu un labu graudu kvalitāti.

Vasaras kviešu šķirne ‘Imanta’ Latvijas gēnu bankā tika ievietota 2004. gadā, saņemot, paraugu no Vissavienības Augkopības institūta (VIR) Sanktpēterburgā. Stendē vasaras kvieši ‘Imanta’ (50g sēklu) tika saņemti 2018. gadā. Sēkla ievākta un pavairota Stendē 2019., 2020., 2021. un 2022. gadā. Katru gadu izmēģinājumos Stendē bioloģiskajā laukā, kā arī 2022. gadā arī zemnieku saimniecībā ‘Brīvzemnieki’ izvērtēja vasaras kviešu šķirnes ‘Imanta’ morfoloģiskās un saimnieciski lietderīgās īpašības. Izvērtējot šķirnes ‘Imanta’ graudu ražu un kvalitāti bioloģiskajā audzēšanas sistēmā, konstatēts, ka šķirne ir piemērota audzēšanai bioloģiskajā sistēmā. Trīs pārbaudes gados graudu raža variēja no 2.70 līdz 3.65 t ha-1, graudi bija vidēji rupji, 1000 graudu masa variēja no 28.8 līdz 34.30 g; proteīna un lipekļa saturs bija atbilstošs pārtikas graudu standartam (13.87 un 27.65 %), bet krišanas skaitlis, atkarībā no meteoroloģiskajiem apstākļiem, variēja robežās no 270 līdz 393 s.

Vasaras kviešu šķirne ir agrīna, stiebru garums 110 līdz 115 cm, vidēji veldres noturīga, labi cero, līdz ar to tai ir laba konkurēt spēja ar nezālēm.

Vasaras kvieši ‘Imanta’ 2023. gadā tiks pavairota tālāk Agroresursu un ekonomikas institūtā Stendes pētniecības centrā bioloģiskajā selekcijas laukā, ievērojot “Labības sēklaudzēšanas un sēklu tirdzniecības noteikumus” (MK noteikumi Nr.120), lai turpmākajos gados varētu piedāvāt kvalitatīvu sēklu bioloģiskajiem lauksaimniekiem un arī pārstrādātājiem (maizes cepējiem).

Sagatavoja: AREI LSAN pētniece Vija Strazdiņa